VALIKKURSUSE KURSUSEPASS
	Kursuse nimetus
	AutoCAD 3D-modelleerimine ja 3D-printimine

	Kursuse maht
	20 tundi (20 x 70 minutit, sh iseseisev töö)

	Kursuse juhendaja
	Georgi Forstiman

	Eesmärgid
	Kursuse eesmärk on anda õpilastele esmased teadmised ja praktilised oskused arvutipõhises joonestamises, 3D-modelleerimises ning 3D-printimises.
Kursuse käigus õpivad õpilased kasutama AutoCADi põhilisi joonestamis- ja modelleerimisvahendeid, koostama lihtsamaid 2D-jooniseid ning looma nende põhjal kolmemõõtmelisi mudeleid.
Kursuse eesmärk on arendada õpilaste ruumilist mõtlemist, tehnilist loovust, probleemilahendusoskust ja iseseisva töö oskust. Õpilased läbivad praktilise töö käigus kogu protsessi alates eseme kavandamisest ja modelleerimisest kuni selle 3D-printimise ning valminud töö esitlemiseni.


	Kursuse lühikirjeldus
	Kas oled kunagi mõelnud, kuidas sünnib arvutis loodud 3D-mudelist päris ese?
Sellel praktilisel valikkursusel õpid kasutama AutoCADi tarkvara ning tutvud 3D-modelleerimise ja 3D-printimise põhitõdedega. Varasem kokkupuude AutoCADiga ei ole vajalik.
Alustame lihtsamatest joonestamisülesannetest, mida lahendame esmalt koos õpetajaga ning seejärel iseseisvalt. Õpime koostama 2D-jooniseid ja looma nende põhjal kolmemõõtmelisi mudeleid.
Kursuse teises pooles kavandad ja modelleerid oma eseme, valmistad selle ette 3D-printimiseks ning prindid selle 3D-printeriga.
Kursuse lõpus esitled oma valminud tööd, tutvustad selle valmistamise etappe ning analüüsid saadud kogemusi.


	Õpitulemused
	Ainekursuse läbinud õpilane: 
· tunneb AutoCADi kasutajaliidest ja oskab kasutada programmi põhilisi töövahendeid;
· koostab lihtsamaid 2D-jooniseid, järgides etteantud mõõtmeid;
· loob ja muudab lihtsamaid kolmemõõtmelisi mudeleid;
· kavandab ja modelleerib iseseisvalt lihtsa eseme;
· valmistab loodud 3D-mudeli ette printimiseks ning ekspordib selle sobivasse failivormingusse;
· tunneb 3D-printeri tööpõhimõtteid ja järgib ohutusnõudeid;
· prindib juhendamisel enda loodud 3D-mudeli;
· esitleb oma tööd, kirjeldab tööprotsessi ning analüüsib saadud tulemust.

	Kursuse lõpptulemuse kujunemine

	Hindamisel arvestatakse praktiliste ülesannete täitmist, iseseisvat tööd ja lõppprojekti esitlust.
Kursust hinnatakse arvestatud/mittearvestatud skaalal. 
Positiivse hinde saamiseks õppija:
· osaleb õppetöös ja sooritab praktilised ülesanded;
· koostab AutoCADis iseseisvalt vähemalt ühe 3D-mudeli;
· valmistab enda loodud mudeli ette 3D-printimiseks ja prindib selle;
· esitleb kursuse lõpus oma tööd ja annab ülevaate töö käigust.


	Õppematerjal
	
Õpetaja koostatud juhendid ja praktilised ülesanded, AutoCADi tarkvara, näidisjoonised ja 3D-mudelid ning 3D-printimiseks vajalik tarkvara ja seadmed.




